Leif Mikkelsen (V), 2006-04-20:
Kommunalreformen har betydet, at yderligere opgaver placeres i kommunestyret, altså i det led, der ligger allertættest på borgerne, og derfor er det utrolig vigtigt at kere sig om vilkårene, mulighederne og perspektiverne samt visionerne for dette helt væsentlige element i folkestyret.
Vi har altså gennemført en kommunalreform, som har skabt 98 nye stærke kommuner, der har volumen nok til at udføre de opgaver, som borgerne med rette kan forvente, at en kommune kan yde af service.
Vi har i kølvandet på det gennemført en udligningsreform, som så giver mulighederne for at kunne gennemføre disse opgaver.
Nu skal vi senere i dag i en anden forespørgsel diskutere økonomi og økonomisk styring, og derfor er det vigtigt, at vi i den her forespørgsel forholder os til værdier og principper, grundlag og muligheder.
Det er værd at få sagt, at måden at styre det på i fremtiden bør være mål- og rammestyring og dermed undgå detailstyring og detailregulering.
Det stiller særlige krav til det her hus, hvor vi jo godt ved af erfaring, at der kan være en lyst til, når der er et eller andet, der går galt i en kommune, at udvise en interesse ved at sige, at straffen for det er en ny lov, det er et lovforslag om at regulere, hvordan de skulle have gjort, hvis det skulle have været anderledes.
Men vi må erkende, at det ikke kan lade sig gøre at undgå at lave fejl, for det drejer sig om mennesker, men det, der er vigtigt, er, at kommunerne selv er opmærksomme på at erkende fejlene, rette dem og arbejde videre ud fra at fastholde målog rammestyring og ikke detailregulering.
Hvis vi nu her i dag i Folketinget kunne give hinanden håndslag på, at vi også vil give rum til det kommunale selvstyre, at vi ikke hver eneste gang kaster os over en enkelt sag, trækker en minister ind i forespørgselsdebatter og spørgetid og beder om lovforslag om både det ene og det andet, vil meget faktisk være nået.
Det er sådan set også det eneste rigtige, for virkeligheden er jo, at det er kommunens egne borgere, der vælger deres politikere hvert fjerde år og dermed er de egentlige dommere over, hvordan de klarer opgaven.
Dermed kan de også forny politikerne, hvis politikerne ikke gør det ordentligt.
Det er der, dommerne skal være, og ikke her på Christiansborg.
Så mål- og rammestyring i stedet for detailregulering og enkeltsager er væsentligt.
Så skal kommunerne selvfølgelig være opmærksomme på at foretage en dokumentation af den målopfyldelse, at de altså når de mål, der bliver sat, for den egentlige opgaveudførelse i kommunen er jo det, der betyder noget for borgeren.
Det er der, borgerne møder det offentlige og dermed med rette kan synliggøre de borgerkrav, der er.
Vi skal altså sikre en lokal handlefrihed og metodefrihed til at udvikle det kommunale selvstyre.
Det er den dåbsgave, som vi fra Folketinget kan give de nye kommuner, som reelt skal starte med at virke her fra januar 2007, hvor den egentlige reform træder i kraft.
Jeg glæder mig over, at regeringen og Kommunernes Landsforening har en god dialog om, hvordan man i fremtiden kan lave aftaler om, hvordan dette kommunale selvstyre kan udvikle sig til glæde og gavn for først og fremmest borgerne, men også for demokratiet og folkestyret, sådan at vi fastholder et godt kommunestyre og udnytter kommunalreformens nye muligheder.
Så er det i den forbindelse værd at erindre om, at vi, da vi vedtog kommunalreformen, fik etableret et evalueringsinstitut, sådan at vi også kan dyrke det at finde frem til det, man kunne kalde best practice, altså de kommuner, der gør det godt, kan de andre rent faktisk lære af, og dermed kan vi få skabt et særdeles godt kommunestyre i fremtiden.
Det er der grund til at glæde sig over i dag, hvor vi nu har taget hul på en principiel debat om kommunestyrets muligheder.
Venstre har stor tillid til kommunestyret, vi vil give vide rammer, vi vil give gode muligheder.
Det er en god dag for folkestyret, vi tager hul på i dag, og dermed kan vi sige, at vi har glædet os over det at skulle deltage i forespørgselsdebatten i dag.
Nu skal jeg ikke kunne sige, hvor hr. Ole Glahn får sine informationer fra, altså om, at det aldrig har været værre.
Denne regering gennemførte en kommunalreform, som placerede opgaverne i kommunerne.
Vi tilsagde kommunestyret en stor tillid i diskussionen om kommunalreformen, rent faktisk en tillid til, at kommunerne kan løse disse opgaver.
Og som en konsekvens af det peger vi så på: Nu er det vigtigt, at dette Ting i fremtiden er opmærksom på, at vi har fået større og stærkere kommuner, der kan løse opgaverne selv, uden detailstyring.
Og hvis det fører til, at kommunerne får en større frihedsgrad, så ser vi på det med glæde. Det er i det lys, at jeg peger på, at jeg er tilfreds med, at KL og regeringen fører samtaler om, hvordan man i fremtiden kan lave et aftalesæt, der er anderledes end det, vi har kendt indtil nu.
Så ud fra den synsvinkel, har hr. Ole Glahn ret i, at der er ting i fremtiden, der kan være anderledes, men jeg anerkender ikke benævnelsen af, at der skulle være stor utilfredshed, og at det aldrig har været værre.
Det billede må være opfundet i det radikale gruppeværelse.
Vi har fået en ny kommunalreform i Danmark, vi har fået en udligningsreform.
Det vil sige, at vi for det kommunale styre har fået en ny situation, nye muligheder.
Vi står altså ved indgangen til noget nyt.
Derfor er det helt naturligt, at Folketinget tager en debat om kommunestyrets fremtidige muligheder.
Derfor har vi stillet forespørgslen til indenrigs- og sundhedsministeren, som bedes svare på, hvad regeringen kan oplyse om kommunestyrets udvikling i lyset af kommunalreformens gennemførelse, og herunder hvilke principper regeringen finder fremover bør være bærende for det kommunale selvstyre.
Vi får altså mulighed for her i dag at diskutere værdier, visioner for noget så væsentligt som det kommunale selvstyre, som vi jo ved fylder langt hovedparten af den offentlige økonomi.
Og derfor er det interessant, hvilke nye muligheder og perspektiver kommunalreformen åbner med 98 nye, stærke kommuner, der altså kan foretage en opgaveløsning i højere grad, end vi har set indtil nu.
Så vi beder ministeren besvare den stillede forespørgsel.